१५ औं ढोरपाटन महिला भलिबल माघमा
ढोरपाटन महिला डबल लिग भलिबल च्याम्पियनसिपको १५ औं संस्करण माघ १६ गतेदेखि आयोजना हुने भएको छ । राजधानीको नयाँ बसपार्कस्थित कोर्टमा माघ २८ सम्म चल्ने प्रतियोगितामा १२ टिमले प्रतिस्पर्धा गर्ने बिहीबार आयोजक ढोरपाटन क्लबले पत्रकार सम्मेलनमार्फत जनाएको छ । 
काठमाडौँ — ढोरपाटन महिला डबल लिग भलिबल च्याम्पियनसिपको १५ औं संस्करण माघ १६ गतेदेखि आयोजना हुने भएको छ । राजधानीको नयाँ बसपार्कस्थित कोर्टमा माघ २८ सम्म चल्ने प्रतियोगितामा १२ टिमले प्रतिस्पर्धा गर्ने बिहीबार आयोजक ढोरपाटन क्लबले पत्रकार सम्मेलनमार्फत जनाएको छ । विजेताले ४ लाख ५ हजार र उपविजेताले २ लाख ५ हजार रुपैयाँ पुरस्कार प्राप्त गर्ने प्रतियोगितामा विभिन्न विधाका उत्कृष्ट खेलाडीले स्कुटी पुरस्कार प्राप्त गर्ने छन् । उत्कृष्ट खेलाडी, वर्ष खेलाडी, उदीयमान खेलाडी र प्लेयर अफ द सिरिजले युएम स्कुटी जित्ने छन् । त्यस्तै भाग्यशाली दर्शक र ग्रेट एचिभमेन्ट अवार्ड विजेतालाई १–१ थान मोटरसाइकल दिइने अध्यक्ष मनवीर छन्त्यालले बताए । प्रतियोगितामा तीन विभागीय टिम (आर्मी, पुलिस, एपीएफ क्लब), जावलाखेल भलिबल प्रशिक्षण केन्द्र, चितवन टाइगर्स, सुर्खेतको चुली युवा, थ्रीस्टार एकेडेमी बूढानीलकृण्ठ, पारामाउन्ट आवासीय मावि, न्यु डायमन्ड एकेडेमी, कर्णाली प्रदेशको बुलबुले रारा क्लब, पोखराको टप्स उमावि र आयोजक ढोरपाटन क्लबले भाग लिने छन् । दोस्रो चरणका लागि सात टिमले प्रतिस्पर्धा गर्नेछन् । प्रतियोगितालाई यसपालि सानमिगेलले मुख्य प्रायोजन गरेको छ । सानमिगेलले नगद र जिन्सी गरी १० लाख बराबरी उपलब्ध गराउने जनाइएको छ । राष्ट्रिय खेलकुद परिषद्को आर्थिक र नेपाल भलिबल संघको प्राविधिक र सामग्री सहयोग रहनेछ । संघका अध्यक्ष मनोरन्जन रमण शर्माले नयाँ खेलाडीलाई अवसर दिन ढोरपाटन कपले महत्त्वपूर्ण भूमिका खेलेको जनाउँदै भलिबललाई अझै राष्ट्रिय खेलको वैधानिकता नदिएकोमा गुनासो पोखे । ढोरपाटनकै आयोजनामा छैटौं पुरुष भलिबल भने चैत ११ देखि १८ सम्म हुने घोषणा गरिएको छ ।